
1. Conferinţa interafgană de la Bonn

 

În cadrul conferinţei interafgane, care a început, la 27 noiembrie a.c., la Bonn, s-a încearcat ajungerea la un consens în ceea ce priveşte învestirea fostului rege Zaher Shah pentru conducerea unui guvern afgan de tranziţie în Afganistan, însă negocierile s-au desfăşurat anevoios în privinţa principalelor portofolii ale Executivului.

“Se pare că deja există un consens în ceea ce priveşte conducerea guvernului”, a declarat un diplomat al Uniunii Europene, care a remarcat că 14 dintre cei 28 delegaţi afgani sunt proregalişti. “Negocierile cele mai dure se referă la detaliile formării unui guvern de tranziţie. Posturile de vicepreşedinte, adevăratul deţinător al puterii în faţa figurii simbolice a regelui, şi ministerele-cheie de interne şi al apărării sunt cele mai disputate”, a mai spus el.

Cealaltă “mare dificultate” se înregistrează în ceea ce priveşte ajungerea la un acord referitor la “o prezenţă internaţională în Afganistan”, a apreciat aceeaşi sursă.

Ahmad Fawzi, purtătorul de cuvânt al reprezentantului special al ONU pentru Afganistan, Lakhdar Brahimi, a subliniat că “opţiunea cea mai viabilă pentru reinstaurarea securităţii în ţară ar fi desfăşurarea unei forţe multinaţionale sub mandatul Consiliului de Securitate al Naţiunilor Unite”.

“Problema este că foarte multă lume se opune unei prezenţe militare internaţionale”, a declarat o sursă din cadrul ONU. Este vorba în special de Alianţa Nordului, care preconizează o forţă în totalitate afgană. Potrivit diplomatului ONU, cu ocazia negocierilor au fost menţionate şi numele unor ţări considerate drept neutre şi pe care Afganistanul le acceptă pentru a face parte dintr-o forţă internaţională: Australia, Germania, Japonia, Iordania, Bangladesh, Italia, Spania şi, “eventual, Franţa”. 

*

“Delegaţii la conferinţă au convenit asupra principiilor de care se va ţine seama pentru tranziţia politică a ţării şi există posibilitatea încheierii unor acorduri asupra detaliilor”, a declarat şeful delegaţiei Alianţei Nordului, Younis Qanooni.

În schimb, Naţiunile Unite, sub egida cărora se desfăşoară această conferinţă, au acordat participanţilor câteva zile de dezbateri pentru a ajunge la consens. “Un acord deplin în privinţa fiecăruia dintre subiecte nu poate fi atins aici, în cursul acestei reuniuni”, a declarat Francesc Vendrell, adjunctul reprezentantului special al ONU pentru Afganistan. “Nu se poate ajunge la reglementarea tuturor problemelor în trei sau în cinci zile”, a adăugat el. F. Vendrell s-a referit la discuţiile privind desfăşurarea unei forţe internaţionale în Afganistan, preconizate de ONU, dar respinse cu fermitate de Alianţa Nordului. “Această problemă este foarte importantă, dar nu avem timp de discuţii aprofundate în privinţa acestui subiect cu fiecare dintre delegaţi”, a declarat el, adăugând “sincer, nu ar trebui să vă aşteptaţi la un acord imediat în această privinţă”.

Pe de altă parte, Y. Qanooni şi-a exprimat satisfacţia în legătură cu “atmosfera bună” care există la conferinţă, subliniind “succesul” acestor discuţii în ceea ce priveşte stabilirea “principiilor de bază pentru tranziţia politică”. “Punctele comune sunt mai numeroase decât punctele de dezacord”, a afirmat el. “Am discutat despre criteriile potrivit cărora vor fi alese personalităţile ce vor fi chemate să facă parte din Consiliul suprem interimar”, a declarat Y. Qanooni. “Am atins niveluri care ar trebui să permită alte acorduri şi mai multe concluzii pozitive”, a mai precizat el.

Delegaţiile afgane au încheiat, la 4 decembrie a.c., un acord istoric asupra guvernului interimar, prima etapă a procesului care se va termina cu organizarea alegerilor democratice după peste 20 ani de război. 

După o săptămână de negocieri intense, delegaţii la conferinţă au acceptat şi “principiul desfăşurării unei forţe internaţionale de securitate la Kabul”, a anunţat Ahmad Fawzi, purtătorul de cuvânt al reprezentantului ONU pentru Afganistan. 

Acordul asupra mecanismelor provizorii din Afganistan, care preced restaurarea instituţiilor guvernamentale permanente prevede instaurarea unei administraţii provizorii de 29 membri, pentru o durată de şase luni. În paralel, o comisie independentă specială de 21 membri va fi însărcinată cu convocarea şi organizarea, în primăvara anului 2002, a unei Loya Jirga, adunarea tradiţională a şefilor de triburi. Fostul rege, Zaher Shah, va prezida deschiderea acestei adunări. Ea va forma guvernul de tranziţie, care va funcţiona conform principiilor ultimei Constituţii a ţării. După maximum 18 luni se va reuni o altă Loya Jirga, care va redacta o nouă Constituţie, etapă ce se va încheia cu alegeri generale.

*

La 1 decembrie a.c., preşedintele Afganistanului, Burhanuddin Rabbani, a informat Naţiunile Unite că este dispus să accepte instituirea unui “consiliu de conducere interimar, de până la 25 de persoane, din care ar putea face parte parte fostul rege Mohammed Zaher Shah. Ar fi preferabil un consiliu de conducere pe o perioadă de patru luni. Am sugerat ca această administraţie să fie formată din specialişti şi tehnocraţi”, a declarat el.

B. Rabbani a declarat că i-a prezentat idelile sale reprezentantului special al ONU, Lakhdar Brahimi, şi i-a cerut să le facă publice în cadrul conferinţei interafgane. 

Pe de altă parte, Naţiunile Unite au cerut participanţilor la conferinţă să lase deoparte “interesele personale” în negocierile cu privire la tranziţia politică din Afganistan, blocate de o luptă pentru putere în cadrul puternicei delegaţii a Alianţei Nordului. ”Interesele poporului din Afganistan trebuie să prevaleze asupra intereselor personale şi rivalităţilor între persoane”, a declarat Ahmad Fawzi, purtătorul de cuvânt al reprezentantului ONU pentru Afganistan, Lakhdar Brahimi.

Acesta l-a acuzat pe Burhanuddin Rabbani că blochează, de la Kabul, negocierile care au loc la Bonn. “L. Brahimi continuă să depună eforturi uriaşe pentru reconcilierea diferitelor poziţii şi pentru a ajunge la un acord care să poată fi acceptat de toţi”, a declarat purtătorul de cuvânt. “Nimeni nu îşi face iluzii că această conferinţă poate rezolva ceea ce nu s-a reuşit să se rezolve în peste 20 de ani. Dar datoria noastră este eceea de a încerca o mediere”, a mai spus acesta.

*

Conducerea Alianţei Nordului s-a declarat de acord să-i accepte pe Hamid Karzai, Abdul Sattar Sirat, Sibghatullah Mojaddedi sau Sayed Ahmed Gailini drept candidaţi pentru conducerea viitorului guvern interimar, se arată într-un comunicat dat publicităţii, la 3 decembrie a.c., la Kabul. 

Potrivit acestui comunicat, “delegaţia Frontului Unit şi a statului islamic, aflată la Bonn, are autoritatea de a alege pe unul dintre cei patru candidaţi propuşi drept şef al guvernului interimar”.

Hamid Karzai este un lider paştun apropiat regaliştilor. Abdul Sirat este un apropiat al fostului rege Mohammed Zaher Shah. Sibghatullah Mojaddedi a fost primul preşedinte interimar afgan în 1992, după prăbuşirea regimului prosovietic, iar Sayed Gailini este, de asemena, regalist. 

La reuniunea de la Kabul au participat preşedintele Alianţei Nordului, Burhanuddin Rabbani, generalul Mohammad Quassim Fahim, ministrul apărării al Alianţei Nordului, ministrul afacerilor externe, Abdullah Abdullah, şi liderul paştun Abdul Rassul Sayyaf. 

2. Situaţia din Orientul Mijlociu

 

La 1 şi 2 decembrie a.c. au avut loc în Israel noi atacuri teroriste realizate de mişcarea palestiniană radicală Hamas. 

- o bombă a explodat într-un autobuz plin cu călători, în oraşul Haifa din nordul ţării. Bilanţul provizoriu al atentatului este de 16 morţi şi câteva zeci de răniţi;

- extremiştii Hamas au executat trei atacuri teroriste la Ierusalim, soldate cu 12 morţi şi peste 180 de răniţi. Surse israeliene afirmă că cel puţin 19 se află “în stare critică”, iar alţi 28 au răni “de gravitate moderată”. SUA, Rusia, UE, Vaticanul şi mai multe ţări occidentale au condamnat în termenii cei mai duri atentatele. 

Statele Unite au solicitat Autorităţii Palestiniene o “acţiune decisivă împotriva unor organizaţii precum Hamas şi Jihadul islamic palestinian”, care susţin terorismul, după o întrevedere între preşedintele american George W. Bush şi premierul israelian Ariel Sharon. “Cerem preşedintelui Yasser Arafat şi Autorităţii Palestiniene arestarea imediată a celor care sunt responsabili pentru aceste acte de ură şi o acţiune decisivă împotriva unor organizaţii precum Hamas şi Jihadul islamic palestinian, care le susţin”, a declarat unul dintre purtătorii de cuvânt ai Casei Albe, Sean McCormack.

“Dacă Y. Arafat vrea să fie un lider, e timpul să acţioneze”, a adăugat el, referindu-se la atentatele petrecute la Ierusalim şi Haifa, în nordul Israelului.

* 

Premierul israelian, Ariel Sharon, a convocat Guvernul israelian în sesiune extraordinară, pentru a decide tipul de ripostă la valul de atentate care a lovit Israelul.

“Întreg Guvernul a fost convocat pentru a decide maniera de a acţiona”, a declarat un oficial israelian, care a dorit să-şi păstreze anonimatul, acuzându-l, totodată, pe preşedintele palestinian Yasser Arafat că se află în fruntea “unei coaliţii teroriste”. “Vom face tot ceea ce trebuie să facem”, a adăugat acesta, la încheierea întâlnirii care a avut loc la Casa Albă între preşedintele american George W. Bush şi premierul israelian Ariel Sharon. El a subliniat că “Israelul nu se poate baza decât pe sine pentru a-şi asigura propria securitate”.

Referitor la întrevederea cu preşedintele american, oficialul israelian a afirmat că şeful statului american “nu şi-a exprimat nici un dezacord” în cursul discuţiei purtate cu premierul israelian. “Preşedintele american a subliniat că trebuie să-i cerem lui Y. Arafat şi Autorităţii Palestiniene arestarea imediată a celor care se fac vinovaţi de actele de ură şi o acţiune decisivă contra organizaţiilor cum ar fi Hamasul şi Jihadul Islamic, care le susţin”, a precizat sursa citată.

Oficialul israelian a adăugat că “americanii ştiu că Israelul va combate terorismul cum va crede de cuviinţă”. “Israelul a explicat ceea ce este necesar pentru stabilirea securităţii, dar nu a cerut SUA acceptul pentru eventuale operaţiuni de ripostă”, a spus acesta. Sursa citată a reînnoit acuzaţiile israeliene la adresa preşedintelui Y. Arafat, apreciind că nu trebuie acordat nici un credit angajamentelor sale în legătură cu atacarea organizaţiilor extremiste, vinovate de comiterea de atentate. “Yasser Arafat nu este de neînlocuit”, a subliniat sursa citată.

*

Mişcarea palestiniană Hamas, responsabilă pentru atentatele antiisraeliene soldate cu circa 30 de morţi şi peste 220 de răniţi, a afirmat că are militanţi gata să se sacrifice şi de-acum încolo. “Avem mijloacele de a rezista şi de a oferi martiri încă 20 de ani de-acum încolo”, a declarat liderul biroului politic al Hamas, Khaled Mechaal, în tabăra de refugiaţi palestinieni de la Yarmuk, la periferia de sud a Damascului. “La încheierea conturilor, noi vom învinge, pentru că duşmanul nu suportă pierderile umane”, a afirmat el. “Obiectivul nostru este de a face ca preţul ocupării teritoriilor palestiniene să fie foarte scump pentru ocupant”, a declarat K. Mechaal.

*

Ministrul belgian al Afacerilor Externe, Louis Michel, şi-a exprimat, la 3 decembrie a.c., în cadrul reuniunii OSCE de la Bucureşti, în numele Uniunii Europene, dorinţa ca “aplanarea tensiunilor şi pacea să devină rapid o realitate în Israel”. Vorbind despre atentatele comise la Ierusalim şi Haifa, L. Michel, a cărui ţară deţine preşedinţia semestrială a UE, a prezentat condoleanţe poporului Israelului, în faţa miniştrilor de externe din cele 55 de ţări membre ale Organizaţiei pentru Securitate şi Cooperare în Europa.

Comisarul european pentru relaţii externe, Chris Patten, a declarat că “nimeni nu va uita acest an, mai ales că recentele evenimente au depăşit încă un grad al ororii”. “Acest context malefic a dat naştere unei lumi mai unite ca niciodată în apărarea libertăţii”, a adăugat C. Patten. “Trecând prin experienţe amare, ştim care este miza. Popoarele noastre aşteaptă de la noi răspunsuri decisive la ameninţarea teroristă”, a conchis el.

*

Presa israeliană aprecia, la 3 decembrie, că Israelul nu mai trebuie să conteze pe preşedintele palestinian, Yasser Arafat, ca interlocutor în eforturile consacrate încetării violenţelor între palestinieni şi israelieni.

“Nu se mai poate face nimic cu Y. Arafat, nu mai avem de ce să tratăm cu el, ar fi mai bine să ne gândim să găsim un alt interlocutor pentru viitor”, apreciază apropiaţi ai lui Ariel Sharon, potrivit jurnalului “Maariv”.

Cotidianul apreciază că Y. Arafat a avut norocul că aceste ultime atentate (fără precedent de când a început Intifada, în septembrie 2000) s-au produs în timp ce premierul israelian Ariel Sharon era în vizită la Washington. “Dacă era la Ierusalim, ar fi avut, probabil, o reacţie explozivă, ar fi “trecut Rubiconul” şi ar fi început să ia imediat măsuri pentru a se debarasa de Y. Arafat o dată pentru totdeauna”. Cotidianul mai precizează că George W. Bush i-a oferit două variante lui A. Sharon: “măsuri ferme împotriva Autorităţii Palestiniene, fără intervenţia Statelor Unite, sau exercitarea, de către Statele Unite, de presiuni majore, de-a lungul unei perioade-test asupra Autorităţii Palestiniene”. SUA intenţionează să includă Organizaţia de Eliberare a Palestinei (condusă de Y. Arafat), pe lista oficială a organizaţiilor teroriste, “indiferent de implicaţiile unei asemenea măsuri în climatul mondial actual”, afirmă ziarul citat. “Maariv” adaugă că A. Sharon “pare să considere că Israelul este deja în război cu Y. Arafat”. 

Cotidianul “Yediot Aharonot” afirmă, la rândul său, că, “mai mult ca niciodată, A. Sharon a dat impresia (după întrevederea avută cu preşedintele american George W. Bush) că zarurile au fost aruncate. Israelul nu mai aşteaptă nimic de la Y. Arafat şi nu exclude posibilitatea ca acesta să fie înlăturat de la putere”. “Americanii înţeleg că că Israelul este pe punctul de a lua măsuri extreme şi preferă să nu le cunoască în detaliu, deoarece orice persoană în cunoştinţă de cauză trebuie să-şi asume această responsabilitate”, adaugă jurnalul citat.

Într-o analiză a cotidianului “Jerusalem Post”, sub titlul “Armata trebuie lăsată să lupte împotriva terorii practicate de Autoritatea Palestiniană”, analistul Oren Shahor afirmă că “ultimele atacuri sunt o dovadă a sprijinului fără echivoc pe care Y. Arafat îl dă atacurilor”.

“A venit timpul să-i dăm un ultimatum lui Y. Arafat”, afirmă, la rândul său, ziarul “Haaretz”, care apreciază că “esenţialul este că această situaţie nu mai poate continua”. “Fie că este vorba de Hamas, de Jihadul Islamic sau de Frontul Popular de Eliberare a Palestinei, oricine ar revendica, în mod oficial, aceste atacuri, este tot mâna lui Yasser Arafat plină de sânge”, apreciază cotidianul citat.

“Y. Arafat a ştiut dinainte că se pregătesc atentate sinucigaşe, dar nu a făcut nici cel mai mic gest pentru a-i aresta pe cei răspunzători”, notează, în continuare, “Haaretz”, care apreciază că, dacă Y. Arafat “nu îşi impune autoritatea, s-ar putea trezi, în curând, în locuri mai puţin ospitaliere, departe de ţara sa”.

*

În replică la atentatele teroriste palestiniene, elicopterele israeliene au lansat 10 rachete şi au distrus, la 3 decembrie a.c., platforma pentru elicoptere a preşedintelui palestinian Yasser Arafat şi două dintre elicopterele acestuia de la Gaza. Platforma pentru elicoptere era amplasată exact în faţa clădirii prezidenţiale, dar aceasta nu a fost atinsă de rachete. La declanşarea raidurilor israeliene preşedintele palestinian era la Ramallah, în Cisiordania.

Principalul consilier al preşedintelui palestinian, Nabil Abu Rudeina, a anunţat “numeroase distrugeri”, adăugând că palestinienii au “dreptul de a se apăra împotriva acestor atacuri”. 

“Raidul reprezintă un mesaj adresat liderului palestinian”, a afirmat purtătorul de cuvânt al prim-ministrului israelian Ariel Sharon, Raanan Gissin. Purtătorul de cuvânt al Casei Albe a declarat, referitor la aceste evenimente, că Israelul are “dreptul de a se apăra”. “Israelul are, evident, dreptul de a se apăra, iar preşedintele american înţelege acest lucru”, a apreciat purtătorul de cuvânt, Ari Fleischer, întrebat dacă preşedintele american George W. Bush a înţeles decizia Israelului de a declanşa represalii.

În schimb, preşedintele Consiliului legislativ palestinian, Ahmed Qorei, a considerat că aceste raiduri reprezintă “o tentativă de a distruge Autoritatea Palestiniană”. “Atacul din Gaza este o nouă agresiune care va determina mai multe violenţe. Este o tentativă de a distruge Autoritatea Palestiniană şi de a anula toate planurile de pace pe care noi (palestinieni şi israelieni) trebuie să le discutăm”, a precizat el.

Bombardiere de vînătoare israeliene de tip F-16 au atacat, în aceeaşi zi, alte obiective palestiniene, printre care Cartierul general al poliţiei de la Jenin, în nordul Cisiordaniei. Oraşul Jenin, considerat de Israel drept principala bază de plecare a sinucigaşilor palestinieni, a fost izolat, de câteva zile, de armata israeliană. De asemenea, elicopterele israeliene au atacat o clădire din Bethleem, au anunţat responsabili palestinieni.

Tancuri israeliene au pătruns circa un kilometru în teritoriul palestinian autonom în apropiere de localitatea Beit Lahia, din nordul Fâşiei Gaza, şi au blocat un ax rutier, au anunţat surse de pe lângă serviciile de securitate palestiniene. “Tancuri israeliene au intrat mai mult de un kilometru în teritoriul palestinian la nord de oraşul Gaza, dar nu au lansat tiruri”, a precizat sursa citată. 

Statele Unite au transmis palestinienilor, că trebuie “să se concentreze în continuare pe încetarea violenţelor împotriva Israelului”, a afirmat, un înalt responsabil american. “Suntem în legătură directă cu palestinienii, am vorbit cu ei încă din momentul în care au fost lansate raidurile şi mesajul nostru pentru ei este că trebuie să se concentreze în continuare pe ceea ce le revine de făcut în scopul încetării violenţelor”, a adăugat responsabilul american citat. “Depinde atât de voi, respectiv de conducerea voastră, cât şi de israelieni”, se afirmă în mesajul transmis palestinienilor, a mai adăugat responsabilul citat.

Premierul israelian Ariel Sharon a declarat, în discursul către naţiune, că teroriştii palestinieni vor plăti pentru atentate. Acesta a afirmat că teroriştii vor să distrugă statul Israel şi vor fi “responsabili pentru propria lor distrugere”. El a adăugat, de asemenea, că Yasser Arafat, preşedintele Autorităţii Palestiniene, este răspunzător de toate aceste evenimente şi a precizat: “Nu-l vom lăsa pe Y. Arafat să ne inducă în eroare. Suntem în război şi trebuie să rămânem uniţi”, arătând că într-o bună zi “războiul împotriva terorismului va fi încheiat”.

*

Adunarea Generală a Naţiunilor Unite a votat, la 3 decembrie a.c., cu o majoritate zdrobitoare (130 voturi “pentru”, 2 “împotrivă” şi 10 “abţineri”), o rezoluţie prin care se solicită tuturor statelor membre să-şi retragă ambasadele din Ierusalim. Această rezoluţie nu este obligatorie şi este supusă votului Adunării Generale în fiecare an, de peste 20 de ani. 

În rezoluţie se specifică faptul că proclamarea Ierusalimului drept capitală eternă şi indivizibilă a statului evreu este “ilegală şi, în consecinţă, nulă şi caducă şi nu are nici un fel de validitate”.

Adunarea Generală “deplânge trasferarea ambasadelor unor state la Ierusalim, care încalcă Rezoluţia 478 a Consiliului de Securitate din 1980, precum şi refuzul acestor ţări de a se conforma dispoziţiilor rezoluţiei”.

De asemenea, Adunarea Generală a adoptat o rezoluţie care condamnă continuarea ocupării Platoului Golan din sudul Siriei, de către Israel şi urmează să se pronunţe asupra a patru rezoluţii suplimentare privind conflictul israelo-palestinian.

 

3. Poziţia UE privind independenţa Republicii Muntenegru 

 

Uniunea Europeană se pronunţă “în mod clar” împotriva independenţei Muntenegrului şi susţine în continuare menţinerea Federaţiei iugoslave, a declarat, la 27 noiembrie a.c., la Belgrad, înaltul reprezentant european pentru politică externă, Javier Solana.

“UE şi-a menţinut o idee clară în privinţa a ceea ce ar trebui să se întâmple. Credem că cea mai bună soluţie este menţinerea unei federaţii, care va fi redefinită şi în cadrul căreia Muntenegru îşi va avea locul său”, a declarat J. Solana. “Orice altă alternativă ar putea aduce prejudicii”, a adăugat el. Diplomatul european a subliniat că a fost mandatat de UE “pentru a încerca să ajute la găsirea unei soluţii pozitive şi creative la problema relaţiilor dintre Iugoslavia şi Republica Muntenegru”. “Este o greşeală să credem că separarea ar duce la o integrare mai rapidă în cadrul Uniunii Europene”, a adăugat J. Solana. “Cei care gândesc aşa comit o greşeală”, a avertizat el.

Muntenegru încearcă de mai mulţi ani să se separe de Serbia, împreună cu care formează, din 1992, Federaţia Iugoslavă (RFI) şi intenţionează să organizeze un referendum în privinţa independenţei, în 2002, în pofida împotrivirii comunităţii internaţionale şi a aproape jumătate din electoratul său.

Negocierile angajate de la începutul anului 2001 între cei doi lideri de stat în legătură cu viitorul Iugoslaviei au eşuat. Muntenegru doreşte o asociaţie a două state independente, care să dispună fiecare de câte un loc la ONU, preşedintele muntenegrean preconizând în acest sens o restucturare a Federaţiei.

Preşedintele muntenegrean, Milo Djukanovici, a insistat în cursul întrevederii cu Înaltul reprezentant al Uniunii Europene pentru politică externă şi de securitate comună, Javier Solana, asupra necesităţii organizării unui referendum asupra independenţei acestei republici din componenţa Republicii Federale Iugoslavia. 

“M. Djukanovici a rămas ferm asupra poziţiei potrivit căreia un referendum este inevitabil în Muntenegru”, se afirmă într-un comunicat al preşedintiei muntenegrene, dat publicităţii la Podgoriţa. În opinia preşedintelui muntenegrean, “singurul mijloc democratic ce permite verificarea opţiunilor politice ale populaţiei este referendumul”. Totuşi, oficialul muntenegrean a ţinut să-l asigure pe J. Solana că autorităţile de la Podgoriţa nu vor adopta “nici o decizie ce riscă să ameninţe stabilitatea regiunii”. 

 

4. Reglementarea regimului vizelor pentru ţările din afara UE 

 

“Ţările candidate la Uniunea Europeană trebuie, înainte de aderare, să introducă regimul obligativităţii vizelor pentru cetăţenii din ţările vecine care nu fac parte din Uniune”, a declarat, la 28 noiembrie a.c., la Bruxelles, un responsabil al Comisiei Europene, referindu-se cu precădere la Polonia.

“Regimul obligativităţii vizelor pentru ţările din exteriorul UE trebuie să funcţioneze înainte de aderare, pentru a se putea vedea eficacitatea aplicării acestor măsuri de protecţie”, a afirmat directorul general pentru probleme de extindere din cadrul Comisiei Europene, Eneko Landaburu. “Această chestiune este de o sensibilitate extremă pentru statele membre şi evenimentele din 11 septembrie nu au făcut decât să accentueze această sensibilitate”, a adăugat oficialul european, referindu-se la atentatele din Statele Unite.

Preşedinţia belgiană a UE a anunţat că a închis, cu Ungaria, capitolul referitor la justiţie şi afaceri interne, care include în special chestiunea reglementării regimului vizelor pentru ţările din exteriorul UE. Ungaria este prima candidată care încheie acest capitol.

Principalul negociator polonez, Jan Truszczynski, a dat din nou asigurări că ţara sa va introduce vize pentru cetăţenii ruşi, belaruşi şi ucraineni, dar acest lucru reprezintă o “sarcină dificilă”. El a spus că ţara sa va trebui să deschidă consulate în trei ţări. În anul 2000, 5,9 milioane de cetăţeni din Belarus au intrat în Polonia, alături de alţi 2,75 milioane de ruşi şi 6,1 milioane de ucraineni.

 

5. Situaţia prizonierilor de război din Afganistan 

 

Evenimentele de pe frontul din Afganistan, înaintarea soldaţilor Alianţei Nordului şi retragerea trupelor talibane, ca şi bombardamentele americane, au fost urmate de dezertări masive din partea comandanţilor talibani.

Responsabilii Alianţei Nordului au afirmat că 5.750 de talibani s-au predat în cursul ultimelor zile în oraşul Kunduz, care a fost preluat după două săptămâni de asediu.

Acest fapt repune în discuţie statutul prizonierilor de război, care este o chestiune mult mai complicată în Afganistan, o ţară în care organizaţiile internaţionale au avut, în ultimii 20 de ani, o prezenţă discontinuuă.

Conform dreptului internaţional, prizonier de război desemnează persoanele capturate de una din părţile beligerante în timpul luptelor dintr-un război sau dintr-un conflict militar nedeclarat. Regulile dreptului internaţional prevăd tratamentul prizonierilor de război numai pentru combatanţi, excluzând civilii care se angajează de partea uneia din forţele combatante.

Situaţia, statutul şi tratamentul prizonierilor de război sunt reglementate prin Convenţia de la Geneva din 1929, cu adăugirile din 1949 referitoare la crimele de război. Conform acestei convenţii, nici un prizonier de război nu poate fi obligat să divulge alte informaţii în afară de identitatea, numele şi gradul său, neputând divulga unitatea din care face parte sau localitatea de reşedinţă. Prizonierii de război au dreptul la asistenţă medicală, la primirea şi trimiterea corespondenţei.

Numărul mare al prizonierilor de război, precum şi posibilitatea destul de mare ca asupra lor să se exercite acţiuni de răzbunare, au determinat comunitatea internaţională să-şi exprime preocuparea.

ONU a respins ideea de a-şi asuma responsabilitatea miilor de soldaţi talibani care au decis să se predea Alianţei Nordului, anunţând că nu deţine mijloacele necesare pentru a se ocupa de ei.

Olim Razm, adjunctul pentru chestiuni politice al comandantului Abdul Rashid Dostam, comandantul militar al Alianţei Nordului, a precizat că 750 de mercenari străini figurau printre aceşti soldaţi regrupaţi într-o “tabără de filtrare”, înainte de a fi predaţi responsabililor Naţiunilor Unite.

Responsabilul ONU, J. Eckhard a declarat că acesta nu este un lucru realist. “Am avea nevoie de o infrastructură solidă pentru a-i primi pe aceşti oameni, pentru a-i caza, a-i hrăni şi a-i trata. Noi nu avem aşa ceva”, a adăugat el. Acesta a mai precizat că secretarul general al Naţiunilor Unite a cerut, în repetate rânduri, părţilor implicate în conflict să respecte convenţiile de la Geneva şi regulile de război. În cazuri excepţionale, de prizonierii de război se poate ocupa şi o forţă multinaţională, care nu poate ajunge în zonă decât după o decizie a Consiliului de Securitate al ONU.

6. Rolul Organizaţiei Conferinţei Islamice pe scena mondială

 

“În urma evenimentelor din 11 septembrie, Malaiezia a făcut apel la cele 57 de state membre ale Organizaţiei Conferinţei Islamice să depună eforturi pentru a depăşi dezacordurile şi a forma un bloc unit şi reprezentativ al lumii islamice, capabil să joace un rol important pe scena mondială, comentează cotidianul american “New York Times”. Ministrul malaiezian de externe, Syed Hamid Albar aprecia la data de 17 noiembrie că OIC are nevoie, pentru a-şi păstra relevanţa, în primul rând de o schimbare de paradigmă. OIC este actualmente un organism “alienat” atunci când este vorba de soluţionarea unor chestiuni internaţionale, chiar legate de lumea musulmană, a mai spus acesta. Comentariile şefului diplomaţiei malaieziene au fost făcute pe fondul eforturilor recente ale OIC de a deveni o voce comună, se afirmă în cotidianul citat.

Malaiezia, în calitate de membru fondator al OIC, a preluat rolul de lider de opinie în campania de revitalizare a Organizaţiei prin cristalizarea unei mai adânci şi reale cooperări între toate statele musulmane ale lumii. Chiar dacă diferenţele culturale, religioase, geografice din interiorul OIC vor continua să fie o frână în calea formării unui bloc unitar veritabil, campania antiteroristă declanşată de SUA după atentatele teroriste din 11 septembrie oferă acel interes comun ce ar putea juca rolul factorului polarizator în cadrul Organizaţiei.

Fondată în urmă cu trei decenii, OIC a fost concepută ca un forum al întregii lumi islamice, care, totodată, îndeamnă la cooperare economică, socială, culturală şi ştiinţifică între statele membre, prevede protejarea locurilor sfinte islamice şi urmăreşte promovarea drepturilor poporului palestinian. În realitate însă, OIC s-a dovedit ineficientă în rezolvarea unor chestiuni internaţionale, nereuşind nici măcar să-şi afirme o poziţie politică omogenă. Lipsa de coordonare din interiorul OIC a devenit şi mai evidentă în urma evenimentelor din 11 septembrie, când Administraţia americană a început intense negocieri cu statele arabe pentru a forma o coaliţie internaţională antiteroristă, demers în care SUA au speculat interesele şi temerile fiecărui guvern arab.

Premierul Malaieziei, Mahathir Mohamad, a subliniat recent, cu prilejul unei vizite oficiale efectuate în Maroc, că ceea ce se întâmplă în Afganistan demonstrează eşecul OIC în a afirma o poziţie comună în consonanţă cu interesele lumii musulmane şi, totodată, a avertizat că în locul Afganistanului, mâine ar putea fi Irakul sau chiar alte state arabe.

În ultima perioadă de timp, autorităţile Malaieziei au venit cu o serie de propuneri menite să sporească omogenitatea OIC: adoptarea unei monede unice islamice, reprezentarea OIC în cadrul Organizaţiei Mondiale a Comerţului (OMC), dezvoltarea unei reţele bancare internaţionale a lumii islamice, integrarea unei reţele mass-media a cărei sarcină să fie aceea de a contrabalansa propaganda insidioasă, etc. Hojjatoleslam Mohammadi Araqi, preşedintele Organizaţiei de Comunicare Culturală şi islamică, a atras atenţia asupra faptului că mass-media occidentală a prezentat terorismul internaţional ca fiind de origine islamică, gest pe care acesta l-a definit drept o propagandă neagră la adresa lumii musulmane. Tocmai această percepţie externă a Islamului ar trebui să consolideze cooperarea statelor musulmane şi să le determine să facă eforturi pentru a se delimita clar de acele state care au legături cu terorisrnul internaţional.

Pentru SUA, câştigarea războiului din Afganistan nu s-a dovedit atât de dificilă, însă obţinerea victoriei şi păcii finale constituie cu siguranţă o provocare de proporţii, apreciază articolul publicat de “International Herald Tribune”. Orice pas greşit al SUA în Aganistanul posttaliban va avea serioase implicaţii asupra relaţiilor dintre acestea şi lumea musulmană. Preşedintele George W. Bush va trebui să fie înţelept şi să nu ia în considerare teoriile segregaţioniste promovate de ideologia conflictului dintre civilizaţii şi să încerce să remodeleze relaţiile americano-musulmane.

Falimentul moral al militanţilor extremişti islamici, întruchipaţi, printre alţii, de talibani, şi eşecul lor de proporţii în termeni socio-economici, ar trebui să îi impulsioneze pe liderii musulmani moderaţi din Turcia, Indonezia, Malaiezia să lupte mai riguros împotriva obscurantismului religios. Cât despre SUA, acestea ar trebui să facă cel puţin următoarele patru lucruri, remarcă cotidianul citat:

- să-şi frâneze excesele naturale spre triumfalism, lucru dificil, desigur. Însă afişarea unei moderaţii în savurarea victoriei şi mai ales încheierea unei păci onorabile vor spori prestigiul SUA în cadrul lumii islamice;

- să nu abandoneze Afganistanul în plan politic şi economic, aşa cum au procedat trupele sovietice după retragere. Preşedintele George W. Bush ar trebui să înveţe lecţia unui alt preşedinte american, Harry Truman, care a înţeles importanţa refacerii Europei după cel de-al doilea război mondial, în contextul cimentării unei păci internaţionale viabile. O astfel de pace nu poate fi construită decât pe prosperitate şi stabilitate. Aşadar, SUA nu ar trebui să ignore elaborarea unui echivalent contemporan al planului Marshall care să apere Asia Centrală şi Pakistanul;

- să se menţină pe linia abordării echitabile a crizei din Orientul Mijlociu iniţiată de secretarul american de stat, Colin Powell;

- să fie mai atente la diversitatea şi problemele celor aproximativ 1,2 miliarde de musulmani.

După 11 septembrie, în SUA s-a propagat o suprapunere păguboasă între Islam, pe de o parte, şi extremism şi terorism, pe de alta. Această percepţie trebuie schimbată şi de aceea este necesar ca statele musulmane să opereze schimbări majore. Elitele musulmane au acum un rol important de jucat şi ar trebui să se asigure, de pildă, de prioritatea unor chestiuni precum buna guvernare, combaterea abuzurilor la adresa drepturilor omului şi a corupţiei, etc. Mai întâi, este nevoie însă ca statele islamice să promoveze intelectualitatea musulmană. Este o şansă nepreţuită de a reintegra lumea islamică în sistemul internaţional de care trebuie să ţină cont atât SUA, cât şi lumea islamică însăşi”, conchide cotidianul american. 

